Valášek, Tomáš, poslanec NR SR (2021-11-30):
Vďaka, pán predsedajúci. Kolegyne, kolegovia, doslova pred pár dňami vyniesol súd v Košiciach rozsudok nad mladým človekom, ktorého odsúdil zatiaľ neprávoplatne na desať rokov vo väzení za ekvivalent v podstate dvoch fliaš vína alebo dvoch čiaš vína. Ak sa vám tieto tresty zdajú primerané a normálne, tak potom nech sa páči, je čas dať si kávu, nemusíte ma počúvať. Ale ak ste medzi tým narastajúcim počtom Slovákov, ktorým sa tieto tresty zdajú byť absurdné a neprimerané, tak vás poprosím o podporu pre návrh zákona, ktorý idem predniesť. Náš návrh zákona o zmene a doplnení zákona č. 300/2005 v podstate mení niečo, čo považujeme za neudržateľný stav súčasnej legislatívy, týkajúci sa užívania marihuany. Stav, ktorý mimochodom je aj predmetom skúmania v Európskej komisii z dôvodu drakonického nastavenia neprimeraných trestov za marihuanu. Súčasná právna úprava neprimerane postihuje ľudí za konanie, ktoré nevykazuje úprimne žiadne známky spoločenskej nebezpečnosti. V dôsledku súčasnej právnej úpravy sú ničené životy ľudí, ktorí sa nijakým spôsobom voči spoločnosti neprevinili. Bavíme sa o ľuďoch opäť, ktorí si často robia masti na bolesti kolien či iného, ľudí, ktorí v prípade pestujú rastliny pre svoju súkromnú potrebu. Súčasnou právnou úpravou ich radíme v podstate na úroveň tvrdých dílerov pervitínu, absolútne medzi nimi nerozlišujeme. Čo je to, čo ponúkame momentálne touto aktuálnou, návrhom, týmto aktuálnym návrhom zákona? V podstate ponúkame možnosť, ako vhodným spôsobom v rámci zachovania princípu restoratívnej justície oddeliť ľudí, ktorí bez ďalšieho negatívneho vplyvu na spoločnosť užívajú konope alebo iné psychotropné látky obsahujúce THC, od ľudí, ktorí sa neoprávneným konaním obohacujú na úkor spoločnosti. Inými slovami hlavne dílerov. Náš návrh zákona vymedzí počet obvyklých jednorazových dávok, v priemere sú to zväčša dve dávky denne. Čiže mesačne 60 jednorazových dávok a počet rastlín, ktoré stanovujú hranicu a podmienky oprávnenej držby a tieto množstvá nebudú považovať za množstvo, ktoré je v rozpore s právnym poriadkom a so zákonom Slovenskej republiky. Tento model funguje vo viacerých krajinách, funguje vrátane, vrátane Českej republiky. Pripomínam, že len pred pár dňami si nemecká vláda dala do vienka, nová koaličná zmluva, nielen dekriminalizáciu, o ktorej sa bavíme, ale priamo legalizáciu marihuany, podotýkam, že podobný model funguje napríklad v osemnástich štátoch Spojených štátov. Len taký postreh, taká poznámka bokom, že vďaka tomu, že ľudí dávame na desať rokov do väzenia, ako je ten spomínaný rozsudok spred pár dní v Košiciach, pripravujeme okrem iného túto spoločnosť nielen o talenty a ničíme životy mladých ľudí, ale úprimne, sami sebe vyrábame zbytočné náklady. Podľa výskumov je na Slovensku perzekúcia ľudí užívajúcich nelegálne drogy viac ako pätnásť, 5-násobne drahšia, ako je komplexná sociálna starostlivosť a psychologické poradenstvo, ktoré by mali byť našou prioritou. Takže ešte raz. To, čo robíme, tá prvá pointa nášho zákona je odklonenie ľudí užívajúcich marihuanu z kriminálneho prostredia. Ten druhý bod je poskytnutie alternatívy bezpečnej ponuky, aby ľudia mohli používať bez ďalšieho negatívneho vplyvu na spoločnosť bez toho, aby sa museli obrátiť na už spomínaných dílerov, ktorých chceme v tomto, týmto návrhom zákona oddeliť od bežných užívateľov. Preto ponúkame možnosť v podobe pestovania vymedzeného množstva samičích rastlín konope obsahujúcich THC pre vlastnú spotrebu. Opäť, k podobnej legislatívnej úprave už pristúpilo viacero krajín EÚ vrátane Rakúska a Česka. Čo je tá tretia vec, ktorú tento návrh zákona ponúka? Tento návrh zákona otvára možnosť prijatia zákonnej úpravy, ktorá by regulovala medicínske využitie konope alebo psychotropných látok obsahujúcich THC. Slovenská republika je doslova jednou z posledných krajín EÚ, ktorá nemá vytvorenú túto legislatívnu možnosť. Páni a dámy, ešte raz, toto je, to je zhruba náš návrh zákona v kocke. To detailné znenie máte pred sebou v podrobnej dôvodovej správe, rovnako ako v samotnom znení zákona. Podotýkam a zareagujem týmto trošku preventívne možno na niektoré body kritiky, ktoré sa objavili už aj v diskusii, ktorú sme mali pred pár dňami k tejto téme zákona. Ideme, v podstate vychádzame tu trošku v ústrety ľuďom, ktorí v tejto sále povedali, že ak má byť znižovanie trestov alebo má byť, ak má byť, prísť k diskriminácii správania za marihuanu alebo iné, je treba, aby to postihlo len marihuanu a nie iné drogy. Toto bolo, tak som tomu správne rozumel, predmetom na, hlavných námietok časti poslancov voči poslaneckému návrhu, ktorý sa tu objavil pred vami pár dňami. Náš návrh zákona túto kritiku predvídal, takže my sa v tomto návrhu zákona špecificky dotýkame len marihuany, aby tu nevzniklo žiadne podozrenie, že sa bavíme, alebo že sa tu otvárajú dvere aj iným návrhom na zníženie trestov alebo na elimináciu trestov za iné drogy. Posledné slovo. Z mojej strany bolo, objavilo sa tu v diskusii, či verejnej či inej, že zníženie trestov je to maximum, čo môže si toto plénum predstaviť. Dekriminalizácia v podobe, ako ju predstavujeme my, je neprijateľná a podotýkam, že aj dekriminalizácia sama o sebe je vlastne takou strednou cestou a kompromisom. Krajiny, o ktorých sme sa bavili, ktoré som použil ako príklad, či je to Nemecko – nová koaličná zmluva, či je to 18 štátov Spojených štátov, či je to Kanada, išli ešte o krok ďalej. Tam už neplatí dekriminalizácia, ale priamo legalizácia marihuany, čiže úplne bežné, že sa dá kúpiť v obchodoch. Uvedomujem si, že prijateľnosť takéhoto právneho návrhu v tejto spoločnosti, v tejto koalícii nebude vysoká, preto ideme cestou dekriminalizácie, ktorá je v takom, ľudovo povedané, takou zlatou strednou cestou. Vďaka ešte raz za vašu pozornosť aj za prípadnú podporu tomuto návrhu zákona.